FILTRIRANJE NEPOĆUDNIH FILMOVA. 7/10/02 - 2002-10-07
Jedan od veoma unosnih poslova na tržištu zabave ovdje u Sjedinjenim Državama jeste takozvano filtriranje filmova.
Sve je više kompanija koje prodaju ili kopije editiranih filmova ili kompjuterske programe za montažu kojima se to može uraditi kod kuće, po sopstvenom ukusu. Radi se o tome da se iz filmova izbacuju scene seksa, ili nasilja, ili čak - mijenja se i sadržaj ako se on nekome učini neprikladnim. Ovakvim puritanskim potezima najugroženijim se smatraju autori filmova - koji tvrde da su im narušena autorska i vlasnička prava. Udruženje filmskih reditelja prijeti tužbama, a kompanije koje filtriraju filmove brane se konačnim pravom gledalaca da filmove gledaju onako kako oni sami žele. Bill Aho je direktor kompanije ClearPlay. - U kompaniji Clear Play, mi se apsolutno protivimo svakoj vrsti cenzure. Ono o čemu mi govorimo je pravo na pojedinačni izbor. Sada, kako mi se čini s ovim tužbama, jedina strana koja hoće da ograniči vaš pojedinačni izbor je - upravo filmska industrija, kaže gospodin Aho. Filmski autori žele da osim vlasničkih prava zaštite i svoje autorsko pravo, te pitaju kako će uopšte biti moguće prepoznati Mona Lisu, ukoliko svako iz te slike izreže ono što misli da je provokativno na bilo koji način. Reditelji, medjutim, upozoravaju i na drugi mogući problem. - Kad jednom poželiš da napraviš laganu, pitku porodičnu verziju filma Black Hawk Down, isto tako možeš poželjeti da napraviš i sexy verziju Snežane i sedam patuljaka. Kad jednom trgovcima dozvoliš da radi profita uzmu tvoje djelo i od njega, bez ikakve kontrole naprave šta god žele - mi se bojimo da onda tome više neće biti kraja, kaže Michael Apted, reditelj. Gledaoci koji koriste usluge ovih kompanija za filtriranje filmova smatraju da je nepovredivo njihovo pravo da odrede šta će njihova djeca gledati. Jedan od roditelja, Richard Kuhlenschmidt kaže: - Filmski studiji premontiravaju originalne filmove već godinama. Imaju kopije premontirane za tv, premontirane za prikazivanje u avionu. Da je neko takve verzije napravio i za roditelje - onda ne bi bilo nikakvih problema... - Mi imamo pravo da filmove gledamo u onom obliku u kom želimo. Ljudi koriste daljinski upravljač, sliku u slici ili neku drugu tehničku mogućnost da bi gledali samo ono što ih zadovoljava. A sad ovi holivudski advokati hoće da to pravo oduzmu porodicama. Bojim se da se porodice neće lako predati, kaže Bill Aho, direktor kompanije Clear Play. Nedavno je, na zahtjev svojih kupaca, jedna druga slična kompanija Clean Flicks, takodje iz Jute, podigla tužbu protiv 16 holivudskih reditelja, uključujući i Stevena Spielberga, tražeći da im sud garantuje pravo da premontiravaju tudje filmove - pozivajući se na pravo slobode govora, garantovano prvim Amandmanom na Ustav Sjedinjenih Država. Obje strane se pripremaju na ozbiljan sudski okršaj, kojem, kako reče reditelj Apted, neće biti kraja....